Venerabilium predecessorum nostrorum antiquam atque sollertem providentiam firmiter imitantes, tam presentium quam futurorum mortalium posteritatem apicibus nostris certificare desideramus, quod domnus Stephanus de Neblens, iherosolimam ire desiderans, timens eterne damnationis interitum incurrere, si aliquam particulam terrarum beati martyris Marcelli, temerario ausu, filiis suis possidendam inconsulte dimitteret, tam pro sue anime quam pro antecessorum suorum animarum remedio, villam quandam que Pontidotum proprio nomine nuncupatur et apenditia ipsi ville pertinentia, nemora videlicet atque prata, et omne territorium ipsius ville, ubicumque situm sit, dedit, et servos et ancillas, et quicquid in ea juste vel injuste habebat, propitio Domino Deo et Sancte genetrici sue Marie atque beato martiri Marcello, et monachis in predicta martiris ecclesia die noctuque Deo servientibus, concessit, et concedendo finivit atque verpivit, et concessionem et finitionem et verpitionem illam quam fecit, uxori sue carissime, Beatrici nomine, et quatuor filiis suis Hugoni, Walterio, Simoni atque Willermo, laudare iterum fecit, accipiens de generalitate fratrum quadragentorum valens solidorum. Si vero aliquis vir tenens ab eo fedum in territorio ipsius ville positum, cum prefati martiris monachis de fedo illo aliquo modo placitaverit, vel pro remedio anime sue fedum illum beato martiri Marcello dederit, illud firmiter concessit, et per nominatis filiis suis concedere fecit. Hic etenim Stephanus quendam mansum, quem pro dimidia marca argenti ab eo qui in vadimonium misit, prefatis monachis pacifice tenendum concessit, quousque illa dimidia marcha argenti, ab eo qui in vadimonium misit prefatis monachis, persolvatur. Ad ultimum vero prelocutis monachis concessit, ut, in sua propria terra, que juris est ipsius, bennam quandam talem ad libitum suum facerent, in qua molendinum unum ad opus generalitatis large collocaretur. Et ut ista concessio finitio atque verpitio rata atque firma in perpetuum teneretur, prelocutus Stephanus, et uxor sua atque filii sui, cartam inde fieri preceperunt, et precipiendo illam factam propria manu firmaverunt. Si quis vero huic cartule nostre, quod absit, perversus transgressor et temerarius prevaricator extiterit, et eam falsificare vel destruere aliqua machinatione frustra temptaverit, vel generalitati fratrum predicti martiris Marcelli subtrahere studuerit, nisi scito resipuerit, sciat se, auctoritate individue Trinitatis Dei et beate Marie genitricis sue, et Petri apostolorum principis, atque omnium sanctorum Dei et nostra, anathematis vinculis innodatum, et cum Dathan et Abiron, quos pro peccato terra vivos deglutivit, se habere consortium, et cum Juda traditore Domini Dei eterno incendio inextinguabiliter concrematurum. Facta est vero hec cartula tempore Gotsaldi, venerabilis Cabilonensis episcopi, sub vice Hugonis cantoris, Tetbaudo cancellario dictante, regnante Ludovico rege francorum. S. Philippi, prioris Sancti Marcelli. S. Litgerii, decani. S. Benedicti, armarii. S. Hugonis, cellararii. S. totius capituli Sancti Marcelli conventus. S. tocius familie beati Marcelli martiris. Petri mariscaldi, Arnulfi fratris sui. S. Marcelli coci et Petri filii sui. S. Marcelli forestarii. S. Warini forestarii. S. domni Bartholomei de Sancto Marcello. S. Arveii de Muo. S. Letbaldi de Nerusia. S. Hugonis servi manentis. S. Constancii servientis. S. domni Stephani et uxoris sue, et quatuor filiorum suorum. Hugonis, Walterii, Simonis atque Guillelmi. S. Wichardi Boerii. S. Pagani de Sancto Marcello. S. Willelmi, militis.